Aleksandra Izmaylovitc

Aleksandra Adolfovna Izmaylovitc ( rossiavon Александра Адольфовна Измайлович ) tiyir rossiaf artowasik. Koe Sankt Peterburg kelu ke rossiafo gindaxo bak 1878 kobliyir. Ba 11/09/1941 poke Oryol gan NKVD ardial flioton zo klibuyur.

 Blirizva 
Aleksandra Izmaylovitc tiyir oluafa, kobliyisa vey yasa ke kaburervoliaf fayik. Bak 1901 va Seltevafo Artowaso Pako yoter. Bak 1905 va artowara is direfa lyumara paker.

Ba 14/01/1906 do Ivan Pulixov va lagadjubera va Kurlov bowesik va Minsk is Norov ardialokilik paker. Pulixov va aora kev Kurlov kabur voxen ina me edaver. Izmaylovitc va Norov alubon zeltar. Toloy bilmasik davon zo soped. Sayakaf erkey va sin xonukalanzar, voxen gakera ke Izmaylovitc gu parmafa dagira zo nuner.

Koe Butirka flint, Izmaylovitc do konakara nuyevafa artowasikya  zo kalospar : Maria Spiridonova is Lidya Ezerskaya is Maria Ckolnik is Anastasya Bitsenko is Rebekka Fialka. Sinya va cesterka ( teva ) belcon fu zo dayoltad. Viafa koyara kan impadimak kal sumefa xalta poke Tcita is siniafa jowa va tanoy aksat tiskir. Koe kota recela luntafi tari mu lanzanik exaksar. Bak pereaksat ke 1906 gu Akatuy ke Nertcinsk zo koxaltad.

Aleksandra Izmaylovitc remi tanda koe xalta zo dagir. Kadimi Artowara ke Toleaksat zo tunuyar. Waroldon vanmiae tawadayikeem ke Tcernigov winka gin galbedur. Bak muvugal ke 1917 ko Petrograd lapir aze wetce dastrubenik den Tadlesa Koka zo lalibur voxe tiner. Kevoke gu avnedik bal zabdusa aba ke Seltevafo Artowaso Pako zo libur.

Va Artowara ke Saneaksat paker. Bak balemeaksat ik alubeaksat ke 1918 va grustasa is galbedusa neda icde tawadayikeem dene Skusa Avneda ke Tanara. Ba 06/07/1918 keni jontikar gadesik is sayudasik ke SAT zo soper.

Mali 1919 gan sovietafa rictaga konakviele zo brazar. Mali 1923 zo divblir. Bak 1937 Ilamtaf Tregul ke TSSS va ina gu flintafa sanda nope pakera va eaftevaf grustaks zo lanzar aze ba 08/09/1941 zo xonukalanzar. Ba 11/09/1941, do Maria Spiridonova is lo 150 ar gaderopaf flintik koe Medvedevski aalxo poke Oryol benplekuyunon gan Stalin zo klibur.

 Dere rupec 

 Vuestexeem 

|style="vertical-align: top;"|

|}

Izmaylovitc (Aleksandra)
Izmaylovitc (Aleksandra)
Izmaylovitc (Aleksandra)
Izmaylovitc (Aleksandra)